Czeczeli Tamás

**MAGYAR KORONA TÖRTÉNETE**

egyfelvonávsos

NŐ

FÉRFI

GYEREK

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Egy férfi , egy nő és egy 12-14 éves gyerek ül a szobában, a nő törölget, a gyerek olvas, a férfi a telefonját nézi. Közben egy fúró hangja szól a távolból*

NŐ (közönség felé fordulva narrál). A korona vírus minket is váratlanul ért. A férjem kint dolgozott Németországban, fiam felsőtagozatos kamasz, én pedig a tanári állást cseréltem fel a kereskedelmi rabszolgaságra. Kétszer akkora fizetésért cserébe. Békásmegyeren élünk egy 52 négyzetméteres panelban. Igen, van rajta hitel. De tudjuk fizetni. Nyáron még Horvátországban is voltunk. Meleg volt. Most is meleg van – központi fűtés – és több, mint két hete itthon vagyunk. *Együtt. A család.* Minden nap úgy ébredünk, hogy hátha … de egyre rémisztőbb hírek jönnek. A lépcsőházból is…

FÉRFI (dühösen) Nem igaz, bassza meg. Ilyenkor fúrnak. Amikor mindenki itthon van. Megyek, leállítom.

NŐ (aggódva) Tibor ne ! Mindjárt abbahagyják…

FÉRFI (indulva). *Most* fogják abbahagyni. (elmegy, közben a fúró hangja szól, majd kisvártatva elhalkul. Férfi jön vissza) Na, ennyi.

NŐ Mi történt ?

FÉRFI Lefejeltem. Kint fekszik a gangon. Senkinek nem tűnik fel, olyan mintha maszk lenne az arcán…

GYEREK Ügyes vagy, apa. Nekem mindjárt kezdődik a matek órám.

NŐ Azt kérdezd meg fiam a matektanártól, hogy hogyan lehet kijönni havi 150-ből. 150 osztva 30-cal. Érted ?!

GYEREK Az 5.

FÉRFI Azt mi is tudjuk. Sőt a németek is. Ezért zsuppoltak haza minket az építkezésről. Pedig mi még a jugókkal maradtunk volna. De csak azt mondogatták, hogy „rizikó, rizikó”. Mintha eddig nem lett volna rizikós a melónk, hóban-fagyban, fent a tetőn. A kurva anyjukat!

NŐ Nekünk meg azt mondták a boltban, hogy „nix rizikó”, dolgozzunk csak tovább, reggeltől-estig. Pedig németek ők is.

GYEREK Ezek szerint nem mindegy, hol mondják, hogy „rizikó”… Na, de elkezdem a matekot. Hú, de sok leckénk van.

FÉRFI (dühösen) Hol késik a pizza ?! Már egy órája megrendeltük …

NŐ Nyugalom Tibor, biztos sok rendelés összejött.

FÉRFI Az engem nem érdekel ! Lesz egy-két szavam a futárhoz az biztos. Hülyére keresik magukat mások nyomorán…

NŐ Tényleg ! Mi lenne, ha te is elmennél ételfutárnak, amíg itthon vagy… Van motorod…

FÉRFI De neked NINCS eszed, Kati. Menjenek a tanárok futárának, meg az óvónők. Nekem hegesztői vizsgám van. Ahhoz értek, máshoz nem is akarok. Érted ?!

NŐ Jó, jó. Karcsi ! Haladsz a feladatokkal ?

GYEREK Eeeegen. De elég nehezek. Biztos, hogy a hatodikos anyagot küldték át ?! Olyan bénák ezek a számítógéphez…

FÉRFI Nem értenek ezek semmihez. csak a sztrájkon jár az eszük. Náluk már csak a művészek hülyébbek… Hol van már az a kúrva pizza ?!

NŐ De régen voltunk már színházba… Vagy moziba… Vagy valahol…

GYEREK Mi voltunk bábszínházban a múlt héten. Jó volt. Lehetett enni a nézőtéren.

FÉRFI (maga elé) A parlament. Na az egy fasza bábszínház. Ott ülnek, egy beszél, kettő hőbörög, és *mindenki* jól jár. Mert a pénzt, azt mindenki szereti. Lenyúlni. A vírust nyúlnák le az öregek elől… De a politikusok már biztosan be vannak oltva…

*Csengetés*

NŐ Jaj, a pizzás. Megyek.

FÉRFI (határozottan) Majd én. Elintézem. (rövid beszélgetés, tompa puffanás, férfi visszajön kezében a pizzával) Langyos…

NŐ Mit csináltál Tibor, olyan gyorsan ment minden…

FÉRFI (vállat ránt). Lefejeltem. Ott fekszik a gangon. Senkinek nem tűnik fel. Olyan, mintha maszk lenne az arcán…

GYEREK Ügyes vagy, apa. Na, dobom a matekot. Benyomok inkább egy szelet pizzát.

NŐ Jaj Karcsi! Minden nap ez megy. Le fogsz maradni az iskolában …

FÉRFI De hát miért tanulnak ilyen sok lófaszt ?! Szakmája legyen. Fizetése. Arra tud majd felvenni hitelt.

NŐ Jaj, ne is mondd. Még szerencse , hogy most nem kell fizetnünk az autó után.

FÉRFI Se most, se máskor. Miből fizetnénk ?! Hát csak látják, hogy munkanélküli vagyok !!!Ohne Arbeit. Vagy most mi vagyok nekik ?! Egy senki ?!

GYEREK Egy rizikófaktor ?!

FÉRFI Nem hülye ez a Karcsika…

NŐ Majd kérek anyuéktól , ah eljön az ideje. Nekik van egy kis megtakarításuk. De figyeljetek, hírek !

*Hang Holnaptól kijárási tilalom lép életbe, a 65 éven felüliek csak délelőtti órákban hagyhatják el otthonukat, a lakosság, ha teheti maradjon a lakásában . A tilalom előreláthatólag két hétig tart.*

NŐ Jézusom! Van itthon kenyér ?! Tej…

GYEREK Csokigolyó…

FÉRFI Még jó, hogy hoztam két karton sört… Ezektől meg is lehetne gebedni.

NŐ Karcsika, mit tanultatok digitálisan a vírusról?

GYEREK Hát, kezet kell mosni, a migránsok hurcolták be, meg az a Gréta Tánber-Túnberg. Ők ketten.

FÉRFI Persze. a Gréta-kör, mi ?!höhöhö.

NŐ Hát ez nem sok, Karcsika.

FÉRFI A hulla a sok, anya… De az amiknak már biztosan van rá gyógyszerük. Valami kapszula… De szar ez a pizza…Biztos valami muzulmán dolgozik a pizzériában…

GYEREK Ha lesz kapszula, mi is veszünk ?

FÉRFI Egy zsákkal fiam…. Először a politikusok kapnak. Kapszulát és teljhatalmat. Aztán a vállalkozók. Aztán a tanárok. Digitálisan. És a végén mi…

NŐ Lehet, hogy valami oltás lesz.

FÉRFI Be vagyunk már mi oltva… Gondolkodás ellen. No, ezt nem én, mondom. Olvastam valahol.

NŐ De jó, hogy olvasol Tibi…

FÉRFI Szarás közben…

*Csengetés.*

FÉRFI Ki az ilyenkor ?!

NŐ A villanyórát olvassák le. Évente egyszer…

FÉRFI Éppen most ?! Hát *most* nem.

NŐ (aggódva). Mit csinálsz Tibi ?

FÉRFI Nyugalom, elintézem. Úgy látom járvány van. Sok hülye ember jár-vány. (rövid beszélgetés, puffanás, férfi vissza)

NŐ Mi történt Tibor ?!

FÉRFI Semmi különös. Lefejeltem. Ott fekszik a gangon. Senkinek nem tűnik fel. Olyan, mintha maszk lenne az arcán.

GYEREK Ügyes vagy apa ! Anya, holnap is menned kell dolgozóba ?

NŐ (sóhajt) Igen. Remélem kapunk már maszkot. Meg kesztyűt. Azt mondják, lassabban érkezik, mert az irodisták „homofiszosok” lettek.

GYEREK Homómi ? Az is egy járvány ?!

FÉRFI Bizonyos tekintetben igen. Nekünk Münchenben ezt elmagyarázták… Ha kitör a baj, az irodisták fogják a nyamvadt laptopjukat, a kávésbögréjüket és hazamennek a picsába. Otthon „dolgoznak”, be sem kell járniuk és persze a fizujuk változatlanul megmarad. Egymásnak irogatnak leveleket, meg feladatokat, hogy legyen meg a látszat… A melós meg vagy megdöglik a fronton, vagy elküldik . Mint apádat. Na ez a hóóómifosz vagy miafaszom.

GYEREK De ez igazságtalan, apa.

FÉRFI Okos vagy Karcsika. Ez nem igazságtalan. Ez *a* rendszer. Kapitalizmusnak hívják. Azt hiszem.

NŐ De azért visszamész Tibi… Úgy értem, ha lemegy ez az egész vírusosdi.

FÉRFI Vissza hát. Itthon mit lehet csinálni ?! Gyereket a CSOK-ra ?! Na, hagyjál már… Két hét múlva azt mondom Wiedersehen, vödörszén.

GYEREK Jaj apa, hiszen még nem is játszottunk… Tudod az X-Boksz.

FÉRFI Menj le, aztán a Vasasban bokszoljál Karcsikám. A sportolóknak tolják a pénzt. A Vasasnak is új stadionja van. Csak csapata nincs… Bezzeg a mi időnkben. Váradi Béla… Müller… Izsó, Gass.

GYEREK Ó zsidó?!

NŐ Hall-gass !

FÉRFI Hadd mondja. Okos ez a gyerek, Kati. Az a baj, hogy ez az ország tele van zsidóval, arabbal, meg migránssal. Alig akad magyar ember…

GYEREK Apa ! A cigány, az magyar ?

FÉRFI A cigány, az cigány. Ezt soha nem felejtsd el Karcsika.

NŐ Jaj! Fél három. Kezdődik a kedvenc sorozatom.

FÉRFI Milyen ?

NŐ Török…vagy brazil. De inkább spanyol.

FÉRFI A spanyol az jó. Ott van például a Bárcelóna. Az is spanyol.

GYEREK Katalán.

NŐ Ne légy túl okos, Karcsika. na, bekapcsolom. (TV be)

HANG Az operatív törzs rendkívüli tájékoztatója.

NŐ Jaj és a sorozat ?!

FÉRFI Má’ te is sorosozol, bazmeg ?! …milyen törzs tájékoztat ?!

GYEREK Nem tudni, de a törzsfőnök neje elég csúnya…

NŐ Az *opera*törzs , azt hiszem…De majd a miniszterelnök a fészbukon kiposztol mindent…

HANG Önkéntes véradók jelentkezését várja a kormány. A megnövekedett esetszám miatt azonnal szükség van véradókra, az ország nagy városaiban. Jelentkezni az alábbi címen és telefonszámon lehet. Egyben leszögezzük, hogy pánikra semmi ok, a pénzügyminiszter szerint a GDP visszaesés mértéke még sem lesz drámai mértékű… AZ EU hitelcsomagja már kidolgozás alatt áll.

NŐ Ezt nem értem… Kell a vér, de a dzsépéizé meg jó. Mi is kapunk hitelcsomagot ?

FÉRFI Lófaszt kapunk, nem hitelt. De vért nem adunk, az biztos. Engem nem fognak megfertőzni a használt fecskendőikkel.

GYEREK Igazad van, apa. Szemét drogosok.

FÉRFI Meg a melegek.

NŐ (elbambulva, maga elé) Meleg vér… De mi az a dzsédélé…?!

GYEREK Abban mérik a gazdaság…

FÉRFI Te maradj csöndben Karcsika. Nekünk se kell tudni mindent ! Elég, ha odafönt tudják.

NŐ Odafönt, tudják ?!

FÉRFI Mit ?

NŐ Hát, hogy mi van, idelent …

GYEREK Mondtam, hogy írjunk a nemzeti konzultációba a miniszterelnök úrnak…

NŐ Tényleg… már késő.

FÉRFI De hülye vagy te Kati. Persze nem voltam itthon… Ha nem írsz, ne csodálkozz, hogy nem törődnek veled. Aki ír, azzal törődnek. Így volt ez régen is…

NŐ Igaz.

FÉRFI (sóhajt)Lemegyek a ház elé egy cigire.

NŐ Csak óvatosan Tibikém.

GYEREK Hajrá apa… (férfi el)

NŐ ( a gyereknek, sóhajtva) Apa olyan agresszív lett…mióta hazajött.

GYEREK Ne aggódj anya. Bevállalós. Bátor. Azt mondta az osztályfőnök, hogy az *ilyen* emberek érvényesülnek manapság…

*férfi feldúltan visszajön*

NŐ Mi történt, már megint , Tibor ?!

FÉRFI Mi az, hogy már megint ?! Hát az a baj, hogy nem történik a picsába semmi ! Napok óta… De engem majdnem feldöntött a kapu előtt egy ilyen rolleres nyikhaj. A járdán hajtja azt a pöcsköszörűt és közben te-le-fo-nál… Na most már nem…

NŐ Mi csináltál vele ?!

FÉRFI Lefejeltem. Itt fekszik a gangon. Senkinek sem tűnik fel. Olyan, mintha egy maszkot viselne az arcán. A rollert meg betoltam a tárolóba… jó lesz az még Karcsikának.

GYEREK Ügyes vagy apa.

FÉRFI Az. Valami ragadt rám Nyugaton a koszon kívül. höhöhö.

NŐ (sóhajt és kapcsolgatja a tv-t) Nem is olyan fontos a sorozat…

FÉRFI Nehogy már megint sorosozzál…

NŐ Dehogy. Na nézd ! A Trump. Negatív lett a vírustesztje.

FÉRFI Okos embert nem támad meg a vírus.

GYEREK De apa, negatív lett… Tehát őt *nem* támadta meg.

FÉRFI Mert okos. Lélegeztető gépeket gyártat az autógyárakkal. Minden amerikai garázsban lesz két lélegeztető gép a terepjárók mellett. Ezek tudják mi a dörgés.

GYEREK És lejárnak az emberek a garázsba lélegezni ?

NŐ Jaj Karcsika…Valahogy biztos megoldják. Remélem mi is kapunk maszkot. Nagyon sok mostanában a vásárló. És nagyon idegesek. Alig bírják el a rengeteg cuccot.

GYEREK Mit vesznek ?

NŐ Háááát, lisztet, cukrot, WC papírt.

FÉRFI Persze, mert fosnak, hogy elkapják a vírust… Höhöhö. A németeknél van minden. Még a sorba is másképp állnak, mint a magyarok.

GYEREK De hogy, apa ?

FÉRFI Háát olyan , fegyelmezetten. Nem egymás nyakában , mint nálunk.

NŐ Igen, mi olyan nyakas népség vagyunk. Nagyon sokan veszekednek a boltban. Nem hiszik el, hogy elfogy néhány áru, azt hiszik a raktárban tartogatjuk magunknak. Ordítoznak velünk, meg fenyegetnek.

FÉRFI Na, Kati. Holnap lehet, hogy meglátogatlak a munkahelyeden.

NŐ Jaj Tibor. A 17 év alatt sohasem jöttél el, miért éppen holnap akarsz, amikor olyan sok a dolgom ?!

FÉRFI Azt csak bízd rám, Kati.

NŐ (Tv-re mutat) Már megint az operabizottság. Mentőcsomag.

GYEREK Mentőcsónak ?!

HANG A kormány döntése értelmében a szolidaritási adókat kell fizetni több multinacionális cégnek, valamint önkormányzati adóelvonások is várhatóak. Az egészségügyben dolgozók béremelést és jutalmat kapnak.

FÉRFI Mi pedig agyfaszt ! És mi van a BKV sofőrökkel, a kereskedelemben dolgozókkal, a kétkezi melósokkal ?! Ők dögöljenek éhen ?

NŐ Borsodban már sokan éheznek…

GYEREK Akkor oda ne menjünk…

FÉRFI Ez az egész úgy igazságtalan, ahogy van…Talán a vírust is csak kitalálták. A kínaiak.

GYEREK A kínai denevéremberek, ugye ?!

NŐ Jaj, Karcsika. De legalább ingyen lehet parkolni. Bárhol az országban.

GYEREK Miért megyünk valahova ?!

FÉRFI Diznilendbe Karcsika, elektromos rolleren… ( A nézők felé) Nem sokáig bírom már. Két hete jöttem haza németből, alig tudtunk átslisszanni a határon…Tele volt szarva az út mentén minden, de frankón. *Haza*jöttem. Az asszony sápítozik, a gyerek hülyeségeket kérdez, a pénz fogy. Egy biztos pont van az életemben, ami a következő kettő a dobozos sör ( meghúzza az italt) és ez a operatörzs. (böfög) Meddig kell még kibírni ?!

NŐ (a nézők felé). Nem sokáig bírom már. Tibi hazajött, pénzt nem ad, iszik és dühöng. A boltban többet kell dolgozni, mint karácsonykor. Védőfelszerelés nincs. Stressz van. Karcsinak nem tudok segíteni a tanulásban. Meddig kell még kibírni ?

GYEREK (a nézők felé) Nem sokáig bírom már. Apa hazajött és agresszív. Félek tőle, de próbálok „smúzolni” vele. Anya sokat dolgozik és aggódik a jövőnkön. Már TV-t sem nézhetek… Meddig kell még kibírni ?

*Cseng a telefon*

NŐ (aggódva) . igeeen. Szia Lajos. A Zsófival ?!(szünet) Jaj ne, csak ezt ne jó Istenem. Hívjál, ha tudsz valamit róla … Lajos, a gyerekekkel mi lesz?!... Letette.

FÉRFI Mi történt ?

NŐ A nővérem, a kórházban elkapta a vírust…

FÉRFI/GYEREK A Zsófi ?!

NŐ (zokogva) A Zsófi…Az intenzíven kezelik… Mi lesz a gyerekekkel ?!

FÉRFI Ne aggódj már annyira. Biztosan figyelnek rá… Szerencsétlenek nagyot szívnak a kórházakban. Én mondtam neki, hogy pattanjon ki németbe. Négyszer annyit keresne… és még védőcucca is lenne.

NŐ Jaj, Tibor, hagyd már abba. Mi van „németbe” ? Ugyanúgy hazavágtak mindenkit, mint nálunk. Csak addig számít a melós, amíg produkál. Utána mehet a selejtbe.

GYEREK Selejtbe ?! Az mi ?

FÉRFI A társadalom közép-… alsó része.

GYEREK Alsó rész ?

NŐ Igen ,Karcsika. Ott ahol mi is vagyunk.

FÉRFI Elég a siránkozásból ! Visszatérve Zsófiékra *Mi* nem tudunk segíteni, az világos a Lajosnak, ugye ?

NŐ (hüppög és bólogat) Majd szólok anyuéknak. Szép. A tanári nyugdíjukat kell feláldozniuk.

FÉRFI Mindenki ahhoz nyúl, amije van. De én a motort adnám el utoljára…Ott a Lajosnak a Suzuki, meg a kilences i-Phone.

NŐ Kegyetlen vagy Tibor. Gondolj csak Zsófira, meg a gyerekekre.

FÉRFI Ebben a társadalomban mindenki magára gondol. Először. Másodszor és harmadszor. Nézd meg a politikusokat, a magánkórházakat, a focistáinkat. Csak az ÉN van, csak az ÉN számít. Miért ?! Az Unióban talán segítenek egymásnak ? Az államok ? Meg az emberek ? Azonnal zárulnak a határok ! A külföldi megdögölhet a reptereken vagy az autópálya mellett. Csak az Én számít és kész. Én végeztem. Lemegyek egy cigire. (elmegy)

GYEREK Ha most találkozik valakivel, kivégzi…

NŐ (csüggedten) Talán jobb is volna…

GYEREK Anya ! Miket mondasz …

NŐ Azt mondom csak fiam, hogy apádból kiveszett az a minimális együttérzés is, ami néha jellemezte. Amikor még itthon volt jó állása, és nem vettük fel azt az átkozott hitelt… Teljesen eldurvult külföldön.

GYEREK Anya. Miért kellett a hitel ?

NŐ Azért, hogy neked is legyen egy külön szobát. A garzont már ketten is alig bírtuk elviselni apáddal.

GYEREK És hitelre adnak szobát ?

NŐ Hitelre mindent adnak. És mindenre adnak hitelt.

GYEREK Ezt nem értem… A fizetés akkor mire van ?

NŐ A túlélésre kisfiam. Arra, hogy ételt-italt vásároljunk és befizessük a számlákat. De ennyiből félretenni pénzt lakásra, lehetetlen.

GYEREK Tudják ezt az operatörzsben lévők is ?!

NŐ Nem tudom. De ők a katasztrófát hárítják el. Azért vannak.

GYEREK De az is katasztrófa, hogy nem lehet fizetésből szobát venni… Ha jól értem…

NŐ Nagyon okos kisfiú vagy. Szeretlek.

GYEREK Én is szeretlek anya. De mi lesz velem holnap, itthon apával ?

NŐ Holnapra lenyugszik, remélem. De bármi van, hívd fel az üzletet és kérjél a telefonhoz.

GYEREK De akkor megint mérgesek lesznek rád. „Ez egy munkahely, itt dolgozni kell, nem telefonálgatni.” Te mesélted…

NŐ Nem érdekel, Karcsika. Ha baj lenne, hívjál fel.

FÉRFI (vissza). Na, mit néztek már ?! Nem fejeltem le senkit… bár a postás elég sunyin nézett rám. De úgy döntöttem délután kimegyünk a Normafához, visszük a kutyát is.

GYEREK Kutyát ? Nincs kutyánk .

FÉRFI Nem baj, addig szerzünk… Ne bosszantsál Karcsika.

GYEREK Jó. Autóval megyünk ?

FÉRFI Naná, BKV-val… Az sem tudják mikor hová mennek ezek a szerencsétlenek.

NŐ Örülök Tibi, de olvastam, hogy lezárták a parkolókat a Normafánál. Vagy egy részét.

FÉRFI Mert hülyék. Zöld majmok. Felállunk majd a fűre a fák közé. Csak nincs kikötözve oda a Gréta Túnborg…

GYEREK Berg…

FÉRFI Mindegy. Megyünk. Egyébként van már német Tún…berg is.

GYEREK Igen ?!

FÉRFI Igen. Jawohl. Na ő nem nyafizik. Mondja a frankót. És igaza van ! Az egész melegedés egy humbug.

GYEREK Igen ?!

FÉRFI Igen ! Szerintem is. Egyetértek vele. Lehet, hogy az egész a melegektől van.

NŐ Tibor…

FÉRFI Ne szólj bele, Kati. Egyesek már azt sem tudják, hogy hová tartoznak… Én ezeknek levágatnám a …

GYEREK Szakállukat ?!

FÉRFI Is.

NŐ (TV-re mutat) Nézzétek a miniszterelnök. (Szótlanul bámulják a Tv-t, a végén a nő sóhajt) Hát sokat nem értettem belőle… De legalább a nyugdíjasok jól járnak.

FÉRFI Persze, lesz mit eltarhálni anyádéktól. ..De hogy a turizmusba még kell ennyi pénz ?! Az ötödik kerületben alig hallani magyar hangot…

GYEREK Na, na , és a hajléktalanok ?!

FÉRFI Okos vagy, Karcsika. De attól még ők is, meg a külföldiek is összehúgyozzák és hányják a Király utca környékét.

NŐ Is.

FÉRFI A repülőktől nem tudsz aludni, egy gyros 2000 forint.

GYEREK A Hungaroringen 4000 ! Hagyma, csipős plusz 500.

FÉRFI Okos vagy, Karcsika. Turisták. Húzó ágazat. Hát az átlagembert húzzák rendesen. Lefelé.

GYEREK Okos vagy, apa.

NŐ Hozzánk is sok turista jár. Panaszkodnak, hogy nincs elég választék pálinkából és kolbászból. Meg hosszú a sor a kassza előtt.

FÉRFI Ezt TE honnan tudok Kati ? Nem beszélsz semmilyen nyelven…

GYEREK (közbeveti) Na, most megy el a kedvem…

NŐ Hát a testbeszéd, meg az a néhány szó. Puskás, Kassza, Nix meg Nátting.

FÉRFI Tanuljon meg mindenki magyarul, aki idejön látogatóba. Nézd meg az edzőket a labdasportokban szinte mindegyik tud már magyarul káromkodni…

GYEREK Na azért a Pintér Attilától még messze vannak…

FÉRFI Ez igaz Karcsika. De ő kapitány volt.

GYEREK Tényleg apa. A Dárdai Pali miért nem Magyarországon dolgozik ? Nem tud eléggé káromkodni ?

FÉRFI Nem hiszem. A németek bírják, azt tudom. Azt hiszem itthon „átfogó reformokat” akarna, főleg az utánpótlásban.

GYEREK És…

FÉRFI Ez sok embernek nem tetszik.

NŐ Old school.

FÉRFI/GYEREK Mi ?

NŐ Old school. Így mondják. A műszakvezetőnk férje fociedző. Azt mondja, a régi magyar iskolánál nincs jobb. Ha Puskásnak és a Hidegku..ki..

FÉRFI TI !

NŐ (pironkodva)Csak olyan jó volt kimondani a kuki-t,… szóval Hidegkútinak jó volt, akkor az jó a mostaniaknak is.

FÉRFi (a gyereknek) Na, itt a válasz. A-nyád-tól!

FÉRFI Na, tervezzük a délutánt. Azt hiszem tankolni kell a verdába. Mennyi pénzünk van Kati ?

NŐ Pénz*ünk* ? Nekem van még 8 ezer forintom fizetésig és még be kell vásárolnom hétvégére.

FÉRFI 8 ezer ?! Azzal a kerületből nem jutunk ki.

NŐ Talán, ha adnál valamit Tibi …

FÉRFI Már megint ? Mindig küldtem.

NŐ Utoljára két hónapja…

FÉRFI De küldtem ! Ki a fasz tudta, hogy ezek ukkmukkfukk kitesznek minket?! Ki kell találni min lehetne spórolni. A kocsin és a motoron nem, az biztos. Mi van a Tv-vel ? Mi lenne, ha csak a sportadások maradnának ? Meg a horgászshow…

NŐ De hát ez az egyetlen szórakozási lehetőségünk Tibi.

FÉRFI Szórakozz mással, ne a TV kettővel, Kati. Meg kell húzzuk a nadrágszíjat. Na, nézzük tovább. Kell a gyereknek mindig a csokigolyó.?! Azok a hülye reklámok sugallják neki úgyis. A lecsókolbász olcsóbb és kiadósabb, nem beszélve a szalonnáról. Egyen normálisat Karcsika. Aztán itt van a cigi…

NŐ De hát TE cigizel Tibor.

FÉRFI Ez az ! És meg is akarom tartani. Úgyhogy eszedbe ne jusson rászokni…

NŐ DE Tibor…

FÉRFI Ne tiborozz. Most gondolkodom, hogyan tudnánk jobban élni…Ideiglenesen túlórázhatnál Kati, addig én vigyázok Karcsikára.

NŐ/GYEREK jaaaj!

FÉRFI (slamm-szerűen) Ne jajgassatok már a picsába! Itt minden hiába… Kitől várjátok a megoldást ?! Az operatörzstől a feloldást? A migránsoktól, akik nálunk is nyomorultabbak ? A színházaktól, akik egyre halkabbak ?! A turistáktól, akik teleböfögik a várost és hagyják magukat lenyúlni namármost… Már jó lenne tudni, ki az aki velünk, és ki az aki belőlünk…Vagy a pártokra vártok ?! A szavazat négyéves átok, ígéret szennyezett földje, az oligarchák gazdag völgye, ahová Te és te be nem… csak egy bizonyos réteg és nem te, te féreg… Vagy az EU, ajjaj! Aúúú ! Üzenjük meg Brüsszelnek, hogy mennek az üzelmek, ki kiket támogat, a nép meg csak tátogat, óóóó stadion, óóó egy kisvasút , az jut, meg velnesz, mindenki egy kicsit a néptól elvesz… vagy elcsen, vagy elcsesz.’ Elkúrtuk ? El hát.. Harminc éve kúrjuk és visszük a pálmát, a pálmát és az olimpia álmát, a magyar nem harapja, hanem lopja az almát. Hát kire vársz ember ? Bízol ? El ne hízzál öreg, a teszkó koszton tartunk, ő az angol követ, de a német sincs hátrébb aldi, lidli, peni, kapsz sok mindent baszki, csirke, borjú , póni. Ehetsz kínait olcsón vagy mekilogó lesz a koporsón, az utolsó szög, de lesz itt fesztivál uborka, kolbász és tök. Szóval ne jajgassatok kérlek. Örüljetek, hogy élünk, hogy élek….

NŐ (Slamm-szerűen) Tibi, őszinte vagy, csak az a bibi, hogy ettől nem lesz tele a hűtő, bár szorgalmas vagy , nem egy léhűtő, kint nyomod németbe bár nincsen a véredbe, ahol tudsz spórolsz, lemondasz mindenről és miránk meg orrolsz. A hitel, kellett , kicsi volt a téháem, ki nézi meg a még kisebb betűket, a szerződésben ? Ki ? Ki ? Én ?! Hát nem. Én nem tudtam , hogy átbaszás a hitel, de nem csak az, hanem az élet, legalábbis magyarföldön, érted mit beszélek?! Tanár volt a szakmám, de felkopott az állam, vállalhattam osztályt is, így segít az állam, elmentem a plázába , a három műszak házába, feketén nyomtam három évig, miért csinálod ?! meg sem kérdik, Kit érdekel, kinek az érdeke, hogy a jövedelem különbség ne legyen az elit éneke. Munkaalapú társadalom, - szól a kormány és a többire szarom. Így a kormány , úgy a kormányos, aki a a taton van annak jutányos, az elszámolás, de a gépházban mi van, hímelés-hámolás, Magyarország jobban teljesít, de miben ?! – a gyerek gyakran felsíkit, álmában és igen, ő talán még arra gondol, hogy itt valami lesz. De erről ki tesz ? Tesz-vesz a sok tesze-tosza, jön a sok pénz, de elmegy… nosza, menjünk mi utána, utánam a vizözön, ehhez már mi közöm, volt itt egy ország, a tatár feldúlta, tatárbifsztek lettünk – a külföld rugdalta, mindig a rossz oldalon ez volt a jelszó, most Európa törpéi vagyunk, bányászok…. hejhó, hejhó, hejhó, hejhó…. (kimerülten befejezi)

GYEREK (slamm-szerűen) Ez volt ám a pörformansz, dörögtek az ősök, a végén még kiderül, hogy nem lúzerek, hősök, végre kimondták, amit eddig elfojtottak, sok mindent elfojtódott, sok mindent elbasztak. Rontottak, akartam mondani, nagy a rontás rajtunk , ezt kéne oldani, aztán felfelé nézni és nem a nyugat felé, nem oda menjünk, hanem a dolgok elé. Legyen rend és béke, ne legyen uszítás, nem az nem is kéne, a szó maga is elbaszott, mint a propaganda, csak istenem egyszer már születne egy Gandhi. Magyar Gandhi és nem a mészáros bandi, vagy bandita, vidd itt a … pénzed , magad most jobban érzed ?! És érzed-e kedves oligarcha, hogy a nép mennyire marha és engedi néked a rablást, s te viszed , letakarítod a padlást, a költségvetés hiánya nálad landol, hiába… sziszeg Brüsszel, te sok pénzzel tűnsz el, hogy aztán más néven felbukkanj, nini egy új bukkanó, csak ezzel meg az a bökkenő, hogy a forintunk szökken. öööőőő – mondja erre a jegybank , bankolunk kötvényt, azzal kamatolok és ezzel szavatolok, hogy a nép farkával kamatyolok, a csalánban, de így marad a családban. A nagy magyar família káefté, Mi itt lent és odafent TÉ, azaz ti, az eliti, ki az időnket elüti. De nem az enyémet. Az én időm nyugaton telik, mert itt a béremből csak egy garzon telik. Úgyhogy, ciao amigó, wiedersehen, good bye, magyar szürke népnek, fiatalság nem jár.

FÉRFI Hű, Karcsika. Ez igen.

GYEREK Ti is jók voltatok. Apa és anya. Büszke vagyok rátok.

NŐ Fiam. Ilyet még sosem mondtál nekünk…

FÉRFI Én azért éreztem, hogy felnéz rám a kölök…

NŐ Gyertek egy kicsit közelebb. Ha már itt ez a csúnya vírus, örüljünk annak, hogy minket elkerül és békén hagy. Bé-ké-ben.

GYEREK Bé-ke. Bé-ke. Bé-ke.

FÉRFI Béküljünk meg a sorsunkkal. Ezt is olvastam valahol. Nem a WC-n… De várjatok egy percet, kiszaladok megnézem azokat a szerencsétleneket, akiket lefejelgettem, hogy mi a pálya velük. (el.)

NŐ (végig patetikusan) Karcsika ! Én nem tudom mi történt, de ez maga a csoda. Katarzis és megkönnyebbülés , egyszerre. Itt járt egy angyal.

GYEREK (patetikusan végig a dialógusban) Igen, mi nem a vírust kaptuk el, hanem egy angyalt.

NŐ Igen. Én sem tudtam volna jobban mondani… Egy angyali család lettünk. 17 év után. Köszönöm Neked, koronavírus !

GYEREK Biztos vagy benne anya ?

NŐ Igen, azt hiszem a családok életét a mindennapos taposás „békeidőben” jobban tönkreteszi, mint most ez a karantén. Egymásra vagyunk utalva.

GYEREK Igen. Máskor meg, egymásra vagyunk utálva.

NŐ (még mindig patetikusan) Jaj, igen. De lehet, hogy tényleg elkaptunk valami vírust. Valami szeretet vírust?! Megbékélés- kórt ? Ha igen, akkor maradjon velünk. Terjesszük. Öleléssel. (átöleli a fiát)

FÉRFI ( csodálkozva nézi őket) Hát ti, mit csináltok ?!

GYEREK (már normál hangon) Anya átöleli… a fiát. Szokott ilyen történni családokban…

FÉRFI Őőőöö. Biztosan. De nem Németországban…

GYEREK De ez nem is Németország…

FÉRFI Őőőöö. Ez igaz.

NŐ Tibor !Mi van a …

GYEREK Bokszpartnerekkel…( elvégez néhány bokszmozdulatot) Már bocsánat. Apa.

FÉRFI Már összeszedték magukat, mindegyik, elmentek… Szégyellem magam. Egy kicsit. De tudtad Karcsika, hogy én t*ényleg* bokszoltam ?

GYEREK Nem apa, sosem meséltél erről.

FÉRFI Hát igeeen. Mikor is meséltem volna…

GYEREK Még csak 12 éves vagyok… Szeretem a jó történeteket. Arra vagyok a legbüszkébb, mikor a Vasas színeiben …

GYEREK (áhítattal) Vasas ?! Ott ahol a Kokó is…

FÉRFI Bizony. Ismertem őt személyesen. Tisztelem a mai napig. Szóval az történt, hogy váltósúlyban indultam és az országos döntőig jutottam el, ahol az ellenfelem… (tovább mesél)

NŐ (narrálva) Ez volt a koronavírus 17. napja. Apa és fia egymásra találtak, sőt még azt is „megengedték”, hogy elmeséljek én is néhány történetet a fiatal koromból. Amikor tornászlány akartam lenni… Másnap Tibor úgy döntött, hogy eladja a motorját és besegítünk Zsófiék – a nővérem – családjának. Felhívta egy barátját és kiderült, hogy ketten tudnak vállalni munkát egy építkezésen. Feketén. Persze, hogyan másképp ?! De hegesztenie kell, azt meg nagyon szeret. Így lett egy kis bevétel is… A járvány nem akart múlni, de a gondok egyre-másra elmúltak. Egyre többet beszélgettünk. Lemondtuk a TV előfizetést (sóhajt) Mi lett vajon Fernandóékkal…?! Leszarom. A család fontosabb. Tervezgettünk. Elhatároztuk, hogy ha elmúlik a járvány, másként fogunk élni. Máshogy. És máshol. 2020 tavaszától Karcsika Münchenbe fog iskolába járni és én is tudok kinti magyar gyerekeket korrepetálni . Magyarból és földrajzból . A vírus jött, elment és vele együtt mentünk mi is. Ez egy magyar korona történet. (visszacsatlakozik a férfi és fiú beszélgetésébe.)

*Sötét*

2020